
ARESTAT PENTRU TENTATIVĂ LA TRAFIC DE MINORI ȘI PORNOGRAFIE INFANTILĂ

Polițiștii Serviciului de Combatere a Criminalității Organizate Covasna, împreună cu procurorii D.I.I.C.O.T. – Biroul Teritorial Covasna, au documentat activitatea infracțională a unui bărbat (cetățean străin), cercetat pentru săvârșirea infracțiunilor de pornografie infantilă și tentativă la trafic de minori.
În perioada 2022 - ianuarie 2023, bărbatul ar fi încercat să transfere sub autoritatea și controlul său, o minoră, de 14 ani, în scopul exploatării sexuale, oferind în acest scop familiei persoanei vătămate sume de bani.
În urma perchezițiilor domiciliare efectuate, în județul Covasna, la reședința bărbatului, au fost descoperite și ridicate mai multe sisteme informatice și medii de stocare (2 laptopuri, 2 telefoane mobile, un aparat foto, 5 HDD, 10 carduri de memorie, 263 de suporți optici, 62 de casete video și 7 dispozitive de înregistrare audio-video), în care au fost descoperite peste 280.000 de materiale pornografice cu minori de tip imagine și video.
Investigațiile efectuate au mai relevat faptul că bărbatul a fost condamnat pentru fapte similare și în țara de origine. 

La data de 17 noiembrie 2023, procurorii Direcției de Investigare a Infracțiunilor de Criminalitate Organizată și Terorism – Biroul Teritorial Covasna au dispus reținerea bărbatului, pentru 24 de ore.
În cursul zilei de 18 noiembrie 2023, judecătorul de drepturi și libertăți din cadrul Tribunalului Covasna a dispus față de acesta măsura arestării preventive, pentru 30 de zile.
Facem precizarea că, pe întreg parcursul procesului penal, persoanele cercetate beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție.

